ກະແສນ້ຳທີ່ໄຫລແຮງ ສືບຕໍ່ຂັດຂວາງ ການຊອກຄົ້ນ ແລະກູ້ໄພ ເຮືອບິນ AirAsia
ການຊອກຄົ້ນຫາເຮືອບິນ ໄດ້ຍ່າງເຂົ້າມື້ທີ 9 ແລ້ວ ແລະມາຮອດປັດຈຸບັນ ໄດ້ພົບເຫັນ 37 ສົບ ແຕ່ມີພຽງແຕ່ 13 ສົບ ໄດ້ຮັບການຢັ້ງຢືນຊື່ສຽງ.
ພວກທີມຊອກຄົ້ນແລະກູ້ໄພ ໄດ້ສວຍໂອກາດທີ່ນ້ຳທະເລ ສະງົບງຽບລົງ ໃນວັນຈັນມື້ນີ້ ຂະຫຍາຍວົງກວ້າງອອກໄປອີກ ໃນການຊອກຄົ້ນຫາສິ່ງຫັກພັງ ແລະພວກເຄາະຮ້າຍ ຂອງ ເຮືອບິນໄອພົ່ນໂດຍສານທີ່ໄດ້ເກີດອຸບັດເຫດຕົກລົງ ໃນກາງ ທະເລຈາວາ ເມື່ອວັນອາທິດ ວັນທີ 28 ທັນວາ ຜ່ານມານັ້ນ ເຖິງຢ່າງໃດກໍດີ ບັນດາເຈົ້າໜ້າທີ່ກ່າວວ່າ ກະແສນ້ຳໃຕ້ທະເລ ໃນບໍລິເວນທີ່ເຊື້ອກັນວ່າ ເປັນບ່ອນທີ່ເຮືອບິນຕົກນັ້ນ ຍັງແຮງ ໂພດສຳລັບພວກດຳນ້ຳ ແລະກໍເປັນເຫດຜົນທີ່ເຮັດໃຫ້ຂະຫຍາຍ ບໍລິເວນການຊອກຄົ້ນອອກອີກ ເພາະວ່າພວກສິ່ງຫັກພັງ ອາດ ຈະຖືກພັດອອກໄປໄກຕື່ມອີກ ບັດນີ້ ຄວາມພະຍາຍາມໃນການຊອກຄົ້ນ ໄດ້ຍ່າງເຂົ້າເປັນມື້ທີ 9 ແລ້ວ ມີການພົບເຫັນ ສົບຕື່ມອີກ 3 ສົບໃນວັນຈັນມື້ນີ້ ແລະມາຮອດປັດຈຸບັນນີ້ ແມ່ນໄດ້ພົບເຫັນຊາກສົບທັງໝົດ 37 ສົບ ແຕ່ມີພຽງແຕ່ 13 ສົບເທົ່ານັ້ນ ທີ່ໄດ້ຮັບການຢັ້ງຢືນຊື່ສຽງ ສະພາບດິນຟ້າອາກາດ ບໍ່ດີ ຕະຫລອດເວລາສ່ວນໃຫຍ່ຂອງສັບປະດາຜ່ານມາ ໄດ້ເປັນອຸບປະສັກຂັດຂວາງຕໍ່ ຄວາມພະຍາຍາມໃນການຊອກຄົ້ນຫາ ແລະຊ່ອຍກູ້ໄພ ເຮືອບິນ Airbus A320 ຊຶ່ງບັນທຸກຄົນໂດຍສານແລະຈຸບິນທັງໝົດ 162 ຄົນ ພວມບິນ ອອກຈາກອິນໂດເນເຊຍ ໄປຫາສິງກະໂປ ຕອນທີ່ເກີດອຸບັດເຫດຕົກລົງ ມາໄດ້ນຶ່ງອາທິດ ປາຍແລ້ວໃນລະຫວ່າງທີ່ເກີດພາຍຸຝົນ ແຕ່ທາງການຍັງບໍ່ທັນໄດ້ລົງຄວາມເຫັນກ່ຽວກັບ ສາເຫດທີ່ແທ້ຈິງເທື່ອ ພວກທີມກູ້ໄພ ກຳລັງພາກັນຂຸ້ນຂ້ຽວ ເພື່ອຢາກໄປຮອດບ່ອນ ທີ່ເຊື່ອກັນວ່າ ເປັນລຳໂຕຂອງເຮືອບິນ ເພື່ອດຶງເອົາຊາກສົບພວກທີ່ໄດ້ຮັບເຄາະຮ້າຍອອກຈາກເຮືອບິນ ແລະເກັບເອົາສິ່ງບັນທຶກສຽງການບິນທີ່ເອີ້ນວ່າ “black boxes” ທີ່ຕິດຕັ້ງຢູ່ຫາງເຮືອບິນນັ້ນ